Et forældrepar fra Nykøbing på Mors er sigtet for ruskevold mod deres fire måneder gamle barn, oplyser lokalpolitiet i Thisted.

Lokalpolitiet i Thisted har sigtet en 37-årig kvinde og hendes 29-årige mand for vold mod parrets eget barn, en baby på fire måneder. Forældrene har udsat barnet for ruskevold, men politiet ønsker ikke at uddybe, hvilke skader barnet er blevet påført. De blev anholdt onsdag eftermiddag og sigtet efter straffelovens milde voldsparagraf efter, at sundhedsvæsnet havde rettet henvendelse til politiet og fortalt om skaderne. Parret fremstilles torsdag eftermiddag i et lukket grundlovsforhør ved Retten i Thisted. /ritzau/